LITEYA 30
Rahaba abombaki banɔngi
Ntango Bayisraele oyo Yosua atindaki bakómaki na engumba Yeriko, bafandaki na ndako ya mwasi moko na nkombo Rahaba. Ntango mokonzi ya Yeriko ayokaki yango, atindaki basoda na ndako ya Rahaba. Rahaba abombaki banɔngi yango mibale na nsamba mpe atindaki basoda na nzela mosusu. Alobaki na banɔngi ete: ‘Nakosalisa bino mpo nayebi ete Yehova azali na ngámbo na bino mpe ete bokozwa mokili oyo. Nabondeli bino, bópesa ngai elaka ete bokobikisa libota na ngai.’
Mibali yango bayebisaki Rahaba ete: ‘Tolaki yo ete moto moko te oyo akozala na kati ya ndako na yo akozwa likama.’ Balobaki na ye lisusu ete: ‘Tyá nsinga ya motane na lininisa (fenêtre), mpe yo na libota na yo bokobika.’
Rahaba akitisaki bato yango na nsinga moko na lininisa. Bakendaki na bangomba mpe babombanaki kuna mikolo misato, mpe bazongaki epai ya Yosua. Na nsima, Bayisraele bakatisaki Ebale Yordani mpe bamibongisaki mpo na kozwa mokili yango. Yeriko ezalaki engumba ya liboso oyo bazwaki. Yehova ayebisaki bango bátambola zingazinga na yango mbala moko na mokolo, na boumeli ya mikolo motoba. Na mokolo ya nsambo, batambolaki zingazinga ya engumba yango mbala nsambo. Na nsima banganga-nzambe babɛtaki kelelo, mpe basoda bagangaki na mongongo makasi mpenza. Bifelo ya Yeriko ekweaki! Kasi, ndako ya Rahaba oyo ekangamaki na efelo yango ekweaki te. Rahaba ná bato ya libota na ye babikaki mpo Rahaba atyelaki Yehova motema.
“Ndenge moko mpe Rahaba . . . atángamaki moyengebene mpo na misala na ye, nsima ya koyamba malamu bamemi-nsango mpe kotika bango bákende na nzela mosusu, boye te?”—Yakobo 2:25
lin_Latn lin_Latn lin_Latn lin_Latn lin_Latn lin_Latn